Ριζότο με γλυκοκολοκύθα και καπνιστή πανσέτα
Λίγος -αν το καλοσκεφτείς- ο κόπος για ένα τόσο νόστιμο και λαχταριστό πιάτο όπως το ριζότο με γλυκοκολοκύθα και καπνιστή πανσέτα.
300 γρ. ρύζι για ριζότο (αρμπόριο ή καρναρόλι ή Καρολίνα, με ελαφρώς διαφορετικό αποτέλεσμα το καθένα), 500 γρ. γλυκοκολοκύθα, καθαρισμένη και κομμένη σε μικρούς κύβους, 1 κουτ. σούπας ελαιόλαδο + 40 ml επιπλέον για το τέλος, 1 ξερό κρεμμύδι, κομμένο σε μικρά καρέ, 200 γρ. καπνιστή παντσέτα ή μπέικον, σε μικρούς κύβους, 1 λίτρο ζωμός κότας ή λαχανικών ή γρήγορο «τσάι» μυρωδικών *, ζεστά, 150 ml λευκό, ξηρό κρασί, 100 γρ. παρμεζάνα, φρεσκοτριμμένη, αλάτι, φρεσκοτριμμένο πιπέρι
Για το ριζότο με γλυκοκολοκύθα και καπνιστή πανσέτα σοτάρουμε σε μια φαρδιά κατσαρόλα, σε μέτρια φωτιά στη 1 κουταλιά λάδι το κρεμμύδι, την παντσέτα και την κολοκύθα, για μερικά λεπτά μέχρι να μαραθούν το κρεμμύδι και η κολοκύθα, αλλά να μην πάρουν χρώμα. Προσθέτουμε το ρύζι και σοτάρουμε για άλλα 2 λεπτά, μέχρι να λαδωθούν καλά οι κόκοι του.Σβήνουμε με το κρασί και μόλις εξατμιστεί το αλκοόλ, αλατίζουμε, μετριάζουμε τη φωτιά και αρχίζουμε να προσθέτουμε το ζωμό σιγά-σιγά με μια κουτάλα.Ανακατεύουμε διαρκώς και μόλις απορροφάται κάθε δόση, προσθέτουμε την επόμενη, συνεχίζοντας το ανακάτεμα. Η σταδιακή προσθήκη ζωμού και το συνεχές ανακάτεμα θα εξασφαλίσουν ένα ριζότο σωστά χυλωμένο, όμως με τους κόκους του ρυζιού να «κρατάνε» απολαυστικά στο δόντι. Η διαδικασία από την αρχή του μαγειρέματος θα πάρει περί τα 20-25 λεπτά. Δεν μας πειράζει αν στο τέλος η κολοκύθα έχει μαλακώσει αρκετά, σχεδόν λιώσει - αυτό επιτείνει τρόπον τινά το χυλωμένο αποτέλεσμα.Στο τελευταίο ανακάτεμα προσθέτουμε τα 40 ml ελαιόλαδο και την παρμεζάνα.Σερβίρουμε το ριζότο με γλυκοκολοκύθα και καπνιστή πανσέτα με άφθονο φρεσκοτριμμένο πιπέρι.
Αλλαντικά,Κολοκύθα,Ρύζι